ജനറല് ആശുപത്രിയില് രണ്ടാമത്തെ ഓക്സിജന് പ്ലാന്റുമെത്തി പത്തനംതിട്ട: രണ്ടാമത്തെ ഓക്സിജന് പ്ലാന്റും പത്തനംതിട്ട ജനറല് ആശുപത്രിയില് എത്തിച്ചു. മിനിട്ടില് ആയിരം ലിറ്റര് ഓക്സിജന് ഉത്പാദിപ്പിക്കാന് കഴിയുന്നതാണിത്. ഓക്സിജന് പ്ലാന്റ്, കംപ്രസര്, സ്റ്റോറേജ് ടാങ്ക് എന്നിവയാണ് ഇന്നലെ ഉച്ചയോടെ എത്തിയത്. നേരത്തെ 500 ലിറ്ററിന്റെ പ്ലാന്റ് ആശുപത്രിയില് സ്ഥാപിച്ചിരുന്നു. കേന്ദ്ര പൊതുമേഖലാ സ്ഥാപനമായ സിപിസിഎല്ലിന്റെ ചെന്നൈ പെട്രോളിയം കെമിക്കല്സ് ലിമിറ്റഡ് ലാഭ വിഹിതം ഉപയോഗിച്ച് വാങ്ങി സംസ്ഥാന ആരോഗ്യ വകുപ്പിന് കൈമാറിയതാണ് പ്ലാന്റുകള്. രണ്ടിനും കൂടി 3.5 കോടിയാണ് ചെലവ്. ആശുപത്രിയില് എ ബ്ലോക്കിന് പിന്നിലായി നിര്മിച്ച കോണ്ക്രീറ്റ് തറയിലാണ് പ്ലാന്റ് സ്ഥാപിക്കുന്നത്. ആദ്യ പ്ലാന്റ് സ്ഥാപിച്ചിട്ടുണ്ട്. പ്ലാന്റ് സ്ഥാപിക്കാനാവശ്യമായ നിര്മാണ പ്രവര്ത്തനങ്ങള് നഗരസഭയുടെ ചുമതലയിലാണ് പൂര്ത്തീകരിച്ചത്.പ്ലാന്റ് സജ്ജമാകുന്നതോടെ സ്റ്റോറേജ് ടാങ്കില് നിന്ന് ട്യൂബുകള് വഴി ഓക്സിജന് നേരിട്ട് കിടക്കകളിലേക്ക് എത്തിക്കാനാകും.